Maca seg wid i yellan mgal asemres n tutlayt tayemmat daxel n tzeqqa, imi ttwalin-tt d aɛewwiq i ulmad (M.GARABEDIAN & M.LERASLE, 1997: asb.439)3 ilmend-nsen tutlayt tamenzut tettuneḥsab amzun d aferdis imerwi i yettilin d aḥebbas i urfad n tutlayt tis snat. Ad negzu seg aya tutlayt tayemmat tezmar ad tili d aɛewwiq deg ulmad, ma yella anelmad di yal tikelt ad yettuɣal ɣer-s amzun d aɣbalu ama s lebɣi neɣ war lebɣi d ayen ara t-iwexren ɣef urfad n tutlayin-nniḍen. Daɣen aya d aɛewwiq imi anelmad ad yeqqim yettkal kan ɣef tzemmar-is i yesɛadi tutlayt-is tayemmat war ma yeɛreḍ ad yebnu tizemmar timaynutin deg tutlayin-nniḍen imi d nitenti ara t-yeǧǧen ad yessiwseɛ annar n tmusniwin-is.